ROZHODNUTIE RADY
z 19. novembra 2004
oprávňujúce Nemecko na uplatnenie opatrenia odchyľujúceho sa od článku 17 šiestej smernice 77/388/EHS o zosúladení právnych predpisov členských štátov týkajúcich sa daní z obratu
(2004/817/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), najmä na jej článok 27 ods. 1,
so zreteľom na návrh Komisie,
keďže:
(1)
V liste prijatom Generálnym sekretariátom Komisie 22. marca 2004 nemecké orgány požiadali o oprávnenie pokračovať v uplatňovaní odchýlky, ktorá im bola udelená v článku 1 rozhodnutia Rady 2000/186/ES (2).
(2)
Ostatné členské štáty boli o tejto požiadavke informované 6. augusta 2004.
(3)
Opatrenie umožňujúce odchýlku je zamerané na úplné vyňatie výdavkov na tovary a služby z práva odpočtu DPH, keď sú tovary a služby použité z viac ako 90 % na súkromné účely daňovníka alebo jeho zamestnancov, alebo na iné účely nesúvisiace s podnikaním vo všeobecnosti. Toto opatrenie je odchýlkou od článku 17 smernice 77/388/EHS, zmenenom a doplnenom článkom 28f tejto smernice, a je odôvodnené potrebou zjednodušiť postup pri účtovaní DPH; ovplyvňuje výšku dane splatnej v konečnej spotrebnej etape iba v zanedbateľnej miere.
(4)
Platnosť oprávnenia skončila 30. júna 2004 (3), pričom legislatívna situácia a fakty odôvodňujúce uplatnenie daného zjednodušujúceho opatrenia sa nezmenili a stále pretrvávajú.
(5)
Vo svojom nedávnom rozsudku z 29. apríla 2004 vo veci C-17/01 súd rozhodol, že zváženie postupu pred prijatím rozhodnutia Rady 2000/186/ES z 28. februára 2000 neodhalilo žiadne nezrovnalosti, ktoré by ovplyvnili platnosť tohto rozhodnutia. Nemecko by preto malo byť oprávnené uplatniť zjednodušujúce opatrenie počas ďalšieho časového obdobia do 31. decembra 2009.
(6)
Odchýlka nebude negatívne ovplyvňovať vlastné zdroje Spoločenstva z DPH,
PRIJALA TOTO ROZHODNUTIE:
Článok 1
Odchylne od článku 17 ods. 2 smernice 77/388/EHS je Nemecko oprávnené vyňať výdavky na tovary a služby z práva na odpočet DPH, ak predmetné tovary a služby sú použité z viac ako 90 % na súkromné účely daňovníka alebo jeho zamestnancov, alebo všeobecnejšie na účely nesúvisiace s podnikaním.
Článok 2
Toto rozhodnutie sa uplatňuje do 31. decembra 2009.
Článok 3
Toto rozhodnutie je určené Spolkovej republike Nemecko.
V Bruseli 19. novembra 2004